1.  ปัจจัยความเสี่ยง

1.1 ความเสี่ยงด้านการประกันภัย (Insurance Risk)

การเกิดความเสียหายกับทรัพย์สินที่รับประกันภัยจากภัยพิบัติหรืออุบัติเหตุที่ได้ตกลงคุ้มครองไว้กับผู้เอาประกันภัยนั้น
ทำให้บริษัทประกันภัยต้องจ่ายค่าสินไหมทดแทน
ดังนั้นบริษัทจึงต้องมีการบริหารความเสี่ยงในขั้นตอนการรับประกันภัย
โดยจะพิจารณาถึงตัวผู้เอาประกันภัย ลักษณะกิจการ ความเสี่ยงภัยและการป้องกัน เป็นต้น
และบริษัทยังได้กระจายความเสี่ยงโดยจัดการประกันภัยต่อไว้กับบริษัทรับประกันภัยที่มั่นคงทั้งในประเทศและต่างประเทศในหลายรูปแบบโดยทำประกันภัยต่อแบบทำสัญญาล่วงหน้า
(Treaty Reinsurance) และการประกันภัยต่อแบบเฉพาะราย (Facultative
Reinsurance) ในปี 2549 บริษัทได้ทำประกันภัยต่อออกไปจำนวน 577.29 ล้านบาท
จากเบี้ยประกันภัยรับทั้งหมดจำนวน 1,615.64 ล้านบาท
คิดเป็นสัดส่วนที่ทำประกันภัยต่อออกไปเท่ากับอัตราร้อยละ 35.73 ของเบี้ยประกันภัยรับทั้งหมด
ส่วนที่เหลือบริษัทรับเสี่ยงภัยไว้เอง
แต่อย่างไรก็ตามบริษัทก็ยังมีการทำประกันภัยต่อแบบไม่กำหนดสัดส่วน(Non-proportional
Reinsurance)
โดยเป็นการประกันภัยต่อที่มิได้กำหนดความรับผิดของผู้รับประกันภัยต่อไว้เป็นสัดส่วนกับความรับผิดของผู้เอาประกันภัยต่อ
ซึ่งได้แก่ การประกันภัยต่อความเสียหายส่วนเกิน(Excess of Loss Reinsurance)
เป็นการประกันภัยต่อที่ให้ความคุ้มครองความเสียหายส่วนที่เกินกว่าจำนวนที่กำหนดไว้ในสัญญา
โดยผู้รับประกันภัยต่อจะกำหนดจำนวนเงินที่ต้องรับผิดสูงสุดไว้
ดังนั้นการทำประกันภัยต่อดังกล่าวจะทำให้ความเสี่ยงจากการประกอบธุรกิจประกันภัยของบริษัทลดลง
กล่าวคือกรณีที่เกิดความเสียหายจำนวนมาก
บริษัทก็จะรับผิดตามจำนวนเงินที่กำหนดไว้ในสัญญาความเสียหายส่วนเกิน
ส่วนที่เกินกว่านั้นทางบริษัทก็สามารถเรียกคืนจากบริษัทผู้รับประกันภัยต่อได้

1.2 ความเสี่ยงด้านการเปลี่ยนแปลงมูลค่าของเงินลงทุน (Market Risk)

บริษัทประกันภัยอาจนำเงินไปลงทุนในหลักทรัพย์ แต่เนื่องจากการลงทุนมีความเสี่ยง
มูลค่าของหลักทรัพย์ในตลาดการเงินมีความผันผวนตามภาวะตลาดและผลประกอบการของกิจการ
มูลค่าของหลักทรัพย์ที่ลดลงจะทำให้บริษัทประกันภัยมีผลขาดทุน เกิดเป็นความเสียหายขึ้น

บริษัทมีเงินลงทุนในหลักทรัพย์จดทะเบียน โดยเป็นการลงทุนในหุ้นสามัญและใบสำคัญแสดงสิทธิ ณ
วันที่ 31 ธันวาคม 2549 เงินลงทุนดังกล่าวมีราคาทุน 1,424.88 ล้านบาท
ซึ่งการลงทุนในหลักทรัพย์ที่จดทะเบียนในตลาดหลักทรัพย์ฯนั้นมีปัจจัยเสี่ยงจากกรณีความผันผวนของราคาในตลาดหลักทรัพย์ฯและผลการดำเนินงานของบริษัทจดทะเบียนที่ออกหลักทรัพย์นั้น
แต่อย่างไรก็ตามการลงทุนดังกล่าวของบริษัทเป็นการลงทุนระยะยาว
ซึ่งจะเน้นลงทุนในหลักทรัพย์ที่มีปัจจัยพื้นฐานดี ณ วันที่ 31 ธันวาคม 2549
บริษัทมีกำไรที่ยังไม่เกิดขึ้นจากการเปลี่ยนแปลงมูลค่าของเงินลงทุนสุทธิรวมทั้งสิ้น 105.36 ล้านบาท
ซึ่งแสดงยอดอยู่ในส่วนของผู้ถือหุ้น

1.3 ความเสี่ยงด้านเครดิต (Credit Risk)

บริษัทประกันภัยอาจลงทุนในสินทรัพย์ด้านเครดิต (Credit Asset)
แต่ความสำเร็จจากการลงทุนในสินทรัพย์ด้านเครดิตอยู่ที่ผู้กู้เงินมีความสามารถในการชำระคืนดอกเบี้ยและเงินต้น
ในบางกรณีผู้กู้อาจมีความสามารถในการชำระคืนเงินต้นและดอกเบี้ย
ในบางกรณีผู้กู้อาจมีความสามารถทางการเงินลดลงทำให้ไม่สามารถชำระหนี้ได้
ส่งผลให้บริษัทประกันภัยผู้ให้กู้เกิดความเสียหาย

ณ วันที่ 31 ธันวาคม 2549 บริษัทมีเงินให้กู้ยืมจำนวนรวมทั้งสิ้น 3.06 ล้านบาท
เงินให้กู้ยืมดังกล่าวเป็นเงินให้กู้ยืมแก่พนักงานโดยมีบุคคลค้ำประกันซึ่งเป็นไปตามระเบียบว่าด้วยสวัสดิการเงินให้กู้ยืมแก่พนักงานและมีการคิดดอกเบี้ย
ทั้งนี้ในเรื่องการให้กู้ยืมเงิน บริษัทจะต้องปฏิบัติให้เป็นไปตามหลักเกณฑ์
วิธีการและเงื่อนไขที่กำหนดไว้ในประกาศกระทรวงพาณิชย์เรื่องการลงทุนประกอบธุรกิจอื่นของบริษัทประกันวินาศภัยด้วย

1.4 ความเสี่ยงด้านปฏิบัติการ (Operational Risk)

เป็นความเสี่ยงที่อาจเกิดขึ้นจากการดำเนินงานที่ผิดพลาด
ทำให้บริษัทไม่สามารถดำเนินงานได้ตามปกติ
แล้วเกิดความเสียหายในรูปตัวเงินหรือชื่อเสียงของบริษัท เพื่อเป็นการลดความเสี่ยงดังกล่าว
บริษัทมีคณะกรรมการที่มีอำนาจหน้าที่ดูแลและจัดการบริษัทให้เป็นไปตามกฎหมาย วัตถุประสงค์
ข้อบังคับและมติของที่ประชุมผู้ถือหุ้น มีการจัดตั้งคณะกรรมการเจ้าหน้าที่บริหาร
คณะกรรมการพิจารณาด้านการลงทุน และคณะกรรมการตรวจสอบ
และกำหนดขอบเขตอำนาจหน้าที่ของแต่ละคณะกรรมการไว้อย่างชัดเจน ในปี 2549
บริษัทได้จัดให้มีการอบรมความรู้เกี่ยวกับการบริหารความเสี่ยง
มีการจัดทำนโยบายและแนวทางการบริหารจัดการความเสี่ยงด้านปฏิบัติการ
นอกจากนี้บริษัทได้ให้ความสำคัญกับระบบการควบคุมภายในทั้งการควบคุมทางการเงิน
การดำเนินงาน การกำกับดูแลการปฏิบัติงาน
และบริษัทมีการจัดตั้งฝ่ายตรวจสอบภายในซึ่งทำหน้าที่ในการตรวจสอบการปฏิบัติตามระบบการควบคุมภายในที่วางไว้

1.5 ความเสี่ยงด้านการขาดสภาพคล่อง (Liquidity Risk)

เงินลงทุนของบริษัทมีทั้งการลงทุนระยะสั้นและระยะยาว
ซึ่งบริษัทจะมีการบริหารสภาพคล่องของบริษัทอย่างมีประสิทธิภาพเพื่อที่จะทำให้บริษัทมีสภาพคล่องในการใช้จ่ายเงินในแต่ละวัน
นอกจากนี้ยังมีการปรับเปลี่ยนนโยบายบริหารการลงทุนเพื่อให้ได้ผลตอบแทนที่สูง
มีความเสี่ยงต่ำและมีความเหมาะสมในแต่ละสถานการณ์อยู่ตลอดเวลา
โดยคำนึงถึงสภาพคล่องของแต่ละหลักทรัพย์ที่ลงทุนด้วย

ณ วันที่ 31 ธันวาคม 2549 บริษัทมีสินทรัพย์ที่อยู่ในรูปเงินสดและเงินฝากสถาบันการเงินจำนวน
705.73 ล้านบาท เงินลงทุนในตั๋วเงินคลังจำนวน 327.87 ล้านบาท
และเงินลงทุนในตั๋วเงินจำนวน 505.43 ล้านบาท
โดยสินทรัพย์ดังกล่าวถือเป็นเงินสดและรายการเทียบเท่าเงินสดจำนวน 909.13 ล้านบาท
เพิ่มขึ้นจากปี 2548 ซึ่งมีจำนวน 353.12 ล้านบาท

1.6 ความเสี่ยงจากการพึ่งพิงลูกค้ารายใหญ่

ปัจจุบันบริษัทได้รับงานประกันอัคคีภัยจากธนาคารกรุงศรีอยุธยา จำกัด(มหาชน)
และลูกค้าสินเชื่อและเงินฝากของธนาคารเป็นจำนวนมาก โดยในปี 2549
มียอดเบี้ยประกันภัยจากแหล่งงานดังกล่าวคิดเป็นร้อยละ 62.16
ของเบี้ยประกันภัยอัคคีภัยทั้งหมดของบริษัท
ที่ผ่านมาบริษัทมีความสัมพันธ์อันดีกับทางธนาคารมาโดยตลอด
ทางธนาคารจึงส่งงานประกันภัยให้กับบริษัทอย่างต่อเนื่องนับตั้งแต่บริษัทเริ่มดำเนินธุรกิจมาจนถึงปัจจุบัน

นอกจากนี้
จากการที่กรมการประกันภัยได้ออกประกาศนายทะเบียนเรื่องหลักเกณฑ์และเงื่อนไขในการออกใบอนุญาตให้นิติบุคคลประเภทธนาคารพาณิชย์เป็นนายหน้าประกันวินาศภัย
เมื่อวันที่ 14 มกราคม 2545 ทำให้ทางบริษัทได้ประสานงานกับธนาคารกรุงศรีอยุธยา
จำกัด(มหาชน) จัดทำโครงการ Bancassurance
เพื่อที่จะให้ทางธนาคารสามารถทำหน้าที่เป็นนายหน้าประกันวินาศภัย
โครงการนี้ได้เริ่มขึ้นมาตั้งแต่ปลายปี 2546
ปัจจุบันเจ้าหน้าที่สาขาของธนาคารได้สอบใบอนุญาตตัวแทนประกันวินาศภัยได้เป็นส่วนใหญ่แล้ว
และยังคงมีการอบรมเจ้าหน้าที่สาขาของธนาคารต่อไปเพื่อผลักดันให้เป็นตัวแทนประกันวินาศภัยเพิ่มมากขึ้น

ในปี 2549 โครงการ Bancassurance
ได้ดำเนินการขายกรมธรรม์ครอบคลุมทั่วทุกภาคของประเทศแล้วโดยสามารถขายกรมธรรม์ผ่านโครงการนี้ได้เบี้ยประกันภัยทุกประเภทรวมจำนวน
74.26 ล้านบาท เพิ่มขึ้นจากปี 2548 ที่มียอดเบี้ยประกันภัยผ่านช่องทางนี้จำนวน 31.61 ล้านบาท
เพิ่มขึ้นจำนวน 42.65 ล้านบาท หรือคิดเป็นอัตราร้อยละ 134.9 ในปี 2550
บริษัทยังคงมุ่งขยายตลาดผ่านช่องทางนี้เพิ่มมากขึ้นเนื่องจากทุกสาขาทั่วประเทศของธนาคารกรุงศรีอยุธยา
จำกัด(มหาชน) สามารถรองรับการให้บริการลูกค้าได้แล้ว